# Werner Romberg

Werner Romberg (Berlín, 16 de maig de 1909 - Heidelberg, 5 de febrer de 2003) va ser un matemàtic alemany, nacionalitzat noruec.

## Vida i Obra

Romberg va néixer a Berlín, fill d'un geòleg, on va fer la seva escolarització. Després de dos anys a la universitat de Heidelberg (1928-1930), va ingressar a la universitat de Múnic, en la qual va obtenir el doctorat el 1933 sota la direcció d'Arnold Sommerfeld. Aquest mateix any, va fugir del règim nazi pel seu esquerranisme anti-nazi, ja que era membre del Partit Socialista dels Treballadors d'Alemanya, i va anar a fer de professor a la universitat de Dnipropetrovsk a la Unió Soviètica (actualment Dniprò, Ucraïna). Però el 1937, les autoritats soviètiques no li van renovar el visat per la seva nacionalitat alemanya. Després d'un temps a Praga, també va haver de fugir dels nazis, anant a Oslo el 1938 per fer d'assistent del professor Egil Hylleraas a la universitat d'Oslo. Les autoritats alemanyes li van retirar la nacionalitat i li van anular els títols universitaris, però sempre va anar un pas per davant dels nazis i el 1940, poc abans de la invasió de Noruega, va marxar a Uppsala (Suècia) on va romandre fins l'alliberament de Noruega el 1944. Aleshores va retornar a Oslo i el 1947 va obtenir la nacionalitat noruega. El 1949 va ser nomenat professor de l'Institut Noruec de Tecnologia a Trondheim, en el qual va ser cap de departament, va reorganitzar els estudis de matemàtiques aplicades i va crear un sòlid programa d'estudis d'anàlisi numèrica. El 1968 va retornar al seu país d'origen per a ser professor a la universitat de Heidelberg, en la qual es va retirar el 1978.
Romberg és recordat, sobre tot, pel seu mètode d'aproximació de la integral definida (1955), avui anomenat comunament mètode de Romberg i que és una millora substancial del métode del trapezi.

## Referències

* ↑ Owren, 2011, p. 149.
* ↑ Siegmund-Schultze, 2009, p. 126.
* ↑ Brezinski i Redivo-Zaglia, 2020, p. 324.
* ↑ Brezinski, 2010, p. 10.
* ↑ Nordal, 2009, p. 123.
* ↑ Brezinski i Redivo-Zaglia, 2020, p. 325.
* ↑ Medveďa et al., 2007, p. 39-40.

## Bibliografia

* Brezinski, Claude; Redivo-Zaglia, Michela. Extrapolation and Rational Approximation (en anglès). Springer, 2020. ISBN 978-3-030-58417-7.
* Brezinski, Claude. «Some pioneers of extrapolation methods». A: Adhemar Bultheel, Ronald Cools (eds.). The Birth of Numerical Analysis (en anglès). World Scientific, 2010, p. 1-22. ISBN 978-081-283-625-0.
* Medveďa, Miroslav; Stachováb, Mária; Jacqueminc, Denis; Andréc, Jean-Marie; Perpète, Eric A. «A generalized Romberg differentiation procedure for calculation of hyperpolarizabilities» (en anglès). THEOCHEM Journal of Molecular Structure, Vol. 847, Num. 1-3, 2007, pàg. 39-46. DOI: 10.1016/j.theochem.2007.08.028. ISSN: 0166-1280.
* Nordal, Ola. «Tool or Science? The History of Computing at the Norwegian University of Science and Technology». A: John Impagliazzo, Timo Järvi, Petri Paju (eds.). History of Nordic Computing 2 (en anglès). Springer, 2009, p. 121-129. ISBN 978-3-642-03756-6.
* Owren, Brynjulf «Werner Romberg Vereinfachte numerische Integration» (en noruec). Det Kongelige Norske Videnskabers Selskabs Skrifter, Num. 4, 2011, pàg. 149-155. ISSN: 0368-6310.
* Siegmund-Schultze, Reinhard. Mathematicians fleeing from Nazi Germany (en anglès). Princeton University Press, 2009. ISBN 978-0-691-14041-4.

## Enllaços externs

* O'Connor, John J.; Robertson, Edmund F. «Werner Romberg» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Tulum, Pamuk. «Romberg İntegrasyonu Hakkında». RI Projesi - Romberg İntegrali, 2019. Arxivat de l'original el 23 de febrer 2022. [Consulta: 23 febrer 2022]. (turc)